En 1089 o rei Zvonimir ye asasinau y a suya vidua yera chirmana d'o rei László I d'Hongría, que ocupó buna part d'o territorio crovate. O suyo succesor en Hongría Kalmán I consiguió s'imposar-se debant d'atros pretendients a la cadiera reyal y en 1102 o rei Kalman I u Koleman consiguió un alcuerde con os representants d'as 12 tribus crovates, os Pacta Conventa, con os que a corona de Croacia pasa a lo rei d'Hongría en unión presonal pa cutio, devez que os crovates conservan lur autonomía, o suyo "gobernador" ban y una dieta (sabor). Os Pacta Conventa aseguraban a los crovates y dalmatas a conservación de lurs leis, costumbres y privilechios. A muga entre Croacia y Hongría quasi no cambiará dica 1918, o mesmo que a muga con o Sacro Imperio Román-Chermanico. O reino crovate prebará d'estendillar-se por Dalmacia y l'actual Bosnia. Os sobirans hongaros conseguirán sozmeter Bosnia dende o sieglo XII dica mitat d'o sieglo XIV. Bosnia será un scenario en o que actuarán os nobles crovates que quereban escapar a la sobiranía reyal hongara.